Οι ελληνικές πρωτοπόρες εταιρίες στις συγχωνεύσεις και εξαγορές της Ν.Α. Ευρώπης και οι αποδόσεις τους
Authors: Καλημέρης Δημήτριος 
Published: August 2021

Ο στόχος της διατριβής είναι να εξετάσει το φαινόμενο των πρωτοπόρων εταιριών και εάν μία πρόθεση εξαγοράς ή συγχώνευσης που διενεργεί μια ελληνική πρωτοπόρος εταιρία οδηγεί σε έκτακτες αποδόσεις της μετοχής της εταιρίας αυτής. Το ερευνητικό δείγμα αποτελείται από 50 ελληνικές εταιρίες υψηλής κεφαλαιοποίησης, εισηγμένες στο Χρηματιστήριο Αξιών Αθηνών (ΧΑΑ), οι οποίες πραγματοποίησαν 109 περιπτώσεις εξαγορών και συγχωνεύσεων σε χώρες της περιοχής της Ν.Α. Ευρώπης. Οι επενδύσεις αυτές διενεργήθηκαν στη χρονική περίοδο 1999-2006, μια περίοδο που παρατηρείται ένα κύμα συγχωνεύσεων και εξαγορών προς τη συγκεκριμένη περιοχή, κυρίως από ελληνικές εταιρίες, λόγω κυρίως της διεύρυνσης της Ευρωπαϊκής Ένωσης. Η μεθοδολογία που ακολουθείται είναι αυτή της Εξέτασης Γεγονότων σε συνδυασμό με ημερήσια δεδομένα, όπως είναι οι ημερήσιες τιμές μετοχών των εταιριών. Η μεθοδολογία της Εξέτασης των Γεγονότων χρησιμοποιείται συχνά για να εξεταστεί η συμπεριφορά των τιμών των μετοχών γύρω από συγκεκριμένες ημερομηνίες γεγονότων, όπως μπορεί να είναι οι αλλαγές στους νόμους της λογιστικής, η ανακοίνωση κερδών, η αλλαγή στις νομοθετικές ρυθμίσεις του εμπορικού κώδικα, η ανακοίνωση μιας εξαγοράς ή συγχώνευσης, κτλ. Στην προκειμένη διατριβή, το γεγονός γύρω από το οποίο έγινε η έρευνα είναι η πρόθεση ανακοίνωσης μιας εξαγοράς ή συγχώνευσης από τις ελληνικές εταιρίες. Ο υπολογισμός των έκτακτων αποδόσεων των μετοχών έγινε με το Μοντέλο Αγοράς, το οποίο θεωρείται ως μια πρακτική εφαρμογή του Μοντέλου Αποτίμησης Κεφαλαιακών Στοιχείων (CΑΡΜ), ενώ με το Εκθετικό Γενικευμένο Αυτοπαλίνδρομο Μοντέλο υπό Συνθήκη Ετεροσκεδαστικότητας (E-GARCH) έγινε η εξέταση της επίδρασης που μπορεί να έχει μια νέα πληροφορία, θετική ή αρνητική, στην αστάθεια των μετοχών. Επιχειρείται, δηλαδή, να αποδειχθεί εάν οι ανακοινώσεις των προθέσεων εξαγορών ή συγχωνεύσεων επηρεάζουν τη μεταβλητότητα των αποδόσεων των μετοχών, και εάν ναι, σε ποιο βαθμό. Τα αποτελέσματα του Μοντέλου Αγοράς δείχνουν ότι οι ελληνικές εταιρίες δεν έχουν κάποιες έκτακτες αποδόσεις λόγω των προθέσεων εξαγοράς ή συγχώνευσης. Ο μέσος όρος των έκτακτων αποδόσεων την ημέρα του γεγονότος είναι μηδενικός. Το αποτέλεσμα αυτό συνάδει με τα πορίσματα της έως τώρα υπάρχουσας αρθρογραφίας. Το E-GARCH μοντέλο, από την άλλη, δείχνει ότι σε 93 περιπτώσεις από τις 109 υπάρχει επιρροή θετικής πληροφόρησης, ενώ στις υπόλοιπες 16 υπάρχει επιρροή αρνητικής πληροφόρησης. Αυτό σημαίνει ότι στις 16 περιπτώσεις, η αναμενόμενη αύξηση αστάθειας των μετοχών είναι μεγαλύτερη από ότι στις υπόλοιπες 93 περιπτώσεις. Το τελικό συμπέρασμα είναι ότι, σε ένα κύμα εξαγορών και συγχωνεύσεων, οι πρωτοπόρες εταιρίες δεν έχουν πάντα θετικές έκτακτες αποδόσεις. Επιπροσθέτως, το Μοντέλο Αγοράς από μόνο του δεν μπορεί να εκτιμήσει τις παράπλευρες επιρροές σε μια κινητή αξία, όπως είναι μια μετοχή, ενώ το E-GARCH μοντέλο μπορεί σε αυτήν την περίπτωση να βοηθήσει με τον υπολογισμό της θετικής ή αρνητικής πληροφόρησης. Ο συνδυασμός των δύο μοντέλων μπορεί να χρησιμοποιηθεί τόσο από πλευράς διοικήσεων προκειμένου να ληφθούν επενδυτικές αποφάσεις σε περιπτώσεις ξένων άμεσων επενδύσεων, όσο και για επενδύσεις σε μετοχές εταιριών που εξαπλώνονται μέσω εξαγορών.